Дзяржаўная ўстанова адукацыі “Дорскі навучальна-педагагічны комплекс дзіцячы сад-сярэдняя школа”

**Фальклорнае свята**

***“Калі ласка, у матчыну хату!”***

Падрыхтавалі і правялі:

настаўнікі І кваліфікацыйнай катэгорыі

Галіна Сцяпанаўна Алешка

Марына Іосіфаўна Новік

Доры, 2019

**Калі ласка, у матчыну хату**

МЭТА: садзейнічаць асэнсаванню маладым пакаленнем духоўнай спадчыны, якую пакінулі нашы дзяды і прадзеды;

ЗАДАЧЫ:

* Фарміраванне ў вучняў цікавасці да гісторыі нашых продкаў, у першую чаргу да побыту і культуры, да беларускіх народных традыцый;
* Паглыбленне і пашырэнне ведаў школьнікаў па фальклоры, этнаграфіі, народным мастацтве, літаратуры, музыцы;
* Фарміраванне эстэтычнага густу, творчага падыходу, ініцыятыўнасці;
* Выхаванне любові да традыцый свайго народа, гісторыі

ХОД МЕРАПРЫЕМСТВА:

1-шы вядучы: Вераніка

Добры дзень, людзі добрыя!

Маладыя – модныя!

Пажылыя – мудрыя!

Добры дзень, людзі цудныя!

Рады вас усіх вітаці

І ў госці запрашаці!

2-гі вядучы: Ксенія

Бо мы з таго самага краю,

Зямля, што паданні збірае.

Наш край – бы чароўная казка,

Прыходзьце да нас, калі ласка!

3-ці вядучы: Вера

Наша хата – святліца

Запрашае гасцей падзівіцца,

Бо мае вялікае яна прызначэнне –

Сабраць нашу творчасць, і наша натхненне,

І талент вялікі, і мудрасць народа.

*Гучыць меладычная музыка*

1-шы вядучы: Вераніка

Дарагія госці, сябры! Сёння мы разам з вамі адправімся ў цікавае падарожжа па краіне нашых продкаў. Бязмежнымі палямі, лясамі і балотамі раскінулася Белая Русь. Сярод гэтай маляўнічай прыроды вырасталі маленькія вёсачкі з драўлянымі вясковымі хаткамі. Завітаем і мы з вамі на вясковую сядзібу.

2-гі вядучы: Ксенія

Хата для селяніна была не проста дахам, пад якім ён хаваўся ад холаду і непагадзі, гэта была абжытая прастора, дзе праходзіла жыццё.

3-ці вядучы: Вера

Дом, хата, сядзіба… З імі звязаны і ад іх залежыць лёс чалавека. Дом – гэта той неабходны прытулак, і ён заўжды будзе родным.

Хай будуць сцежкі невядомы

Бядзе і гору ў той дом,

Што мы завём бацькоўскім домам,

Што хатай матчынай завём.

*Танец «Падыспань»*

*Дзяўчынка мяце венікам падлогу ад парога. Уваходзіць дзядуля*

Дзядуля: Унучачка, ад парога хату не мятуць.

Унучка: Ай, ці так ужо важна, як месці, галоўнае ж, каб чыста было, бо сёння ж, дзядуля, да нас прыйдуць хлопцы і дзяўчаты на вячоркі.

Дзядуля: Яно так, унучачка, але ж хіба бабуля табе не казала, што парог у хаце – месца незвычайнае, з ім звязана мноства народных звычаяў, абрадаў і прыкмет. Парог лічыўся ў народзе месцам, дзе жывуць душы продкаў, якія могуць уплываць на людзей, на іх здароўе, заможнасць, узаемаадносіны з іншымі людзьмі. З гэтым звязаны розныя звычаі, якія дайшлі да нас з часоў сівой даўніны. Найбольш вядомы з іх – гэта сядзенне перад парогам напярэдадні паездкі, падарожжа. Кажуць: прысядзем на дарожку. Абавязкова трэба маўчаць, гэтым мы звярталіся да свету продкаў, якія быццам дапамагалі ў дарозе. Вядома прыкмета, якая забараняла вітацца праз парог, бо гэта можа прывесці да спрэчкі. А яшчэ, чалавека чакала непрыемнасць, калі ён спаткнецца аб парог. Як бачыш, унучачка, парог займаў значнае месца ў жыцці нашых продкаў.

Унучка: А чаму ж ты сказаў, што ад парога хату не мятуць?

Дзядуля: Месці хату трэба да парога, як бы вымятаючы з хаты ўсё дрэннае. А хочаш, бабуля раскажа табе пра печ?

Бабуля: Печ займала важнае і пачэснае месца ў хаце. У ёй варылі ежу, на ёй спалі, адпачывалі, лячыліся. Печ абагравала сялянскую хату. Да печы адносіліся, як да жывой істоты, бо лічылася, што ў падпечку жыве добры дух – дамавік, галоўны абавязак якога – клопат пра дабрабыт сям’і. З печчу звязана шмат цікавых звычаяў. Кума, перш чым перадаць маці ахрышчанае дзіця, пасля вяртання з царквы абносіла яго тройчы вакол слупа печы, “каб дзіця любіла хату і трымалася яе”. У народнай медыцыне беларусаў быў вядомы прыём сімвалічнага “запякання” слабых, хворых дзяцей у печы. Дзіця захутвалі ў коўдру і трымалі некалькі хвілін у печы адразу пасля таго, як скончаць паліць. Лічылася, што пасля такога “запякання” дзіця набывала здароўе і сілу. З печчу звязана вельмі шмат прыказак. Напрыклад, у яе прысутнасці нельга было ўжываць непрыстойныя словы “Сказаў бы, ды печ у хаце”

*Гаспадыня падыходзіць да печы і пачынае спяваць песню. Дзед дапамагае*

* А я ў печы не паліла, мілы мой, міленькі,

А я есці не варыла, голуб мой сівенькі.

* Запалі, міла, навары, міла,

Запалі, о-ха-ха, чарнабровая мая!

* Ой, не маю я здароўя, мілы мой, міленькі,

Ой, не маю я здароўя, голуб мой сівенькі.

* Уставай, міла і вары, міла,

Уставай, о-ха-ха, чарнабровая мая!

* А што ж табе наварыці, мілы мой, міленькі,

А што ж табе наварыці, голуб мой сівенькі.

* Навары панцак, навары, міла,

Навары, о-ха-ха, чарнабровая мая!

* На абед што будзеш есці, мілы мой, міленькі,

На абед што будзеш есці, голуб мой сівенькі.

* Ой, булён, міла, калдуны, міла,

Калдуны, о-ха-ха, чарнабровая мая!

* На вячэру што паставіць, мілы мой, міленькі,

На вячэру што паставіць, голуб мой сівенькі.

* Ты спячы блінцоў, ты спячы, міла,

Ты спячы, о-ха-ха, чарнабровая мая!

* І вячэраць сядзем разам, мілы мой, міленькі,

І вячэраць сядзем разам, голуб мой сівенькі.

* Дранікі з квасцом, дранікі, міла,

Дранікі, о-ха-ха, чарнабровая мая!

Бабуля: Самым пачэсным месцам у хаце быў і застаецца ў наш час чырвоны кут, або покуць. Покуць – так называецца пачэснае месца ў хаце, не забытае Богам. Уверсе, пад самай столлю вісяць абразы, з выявамі Ісуса Хрыста і святых. Яны маўкліваю малітваю асвячаюць хату і жыццё людзей у гэтай хаце, на ўсёй сядзібе. Прыходзіла свята – Каляды ці Вялікдзень, і на покуці першы садзіўся гаспадар, а злева ад яго астатнія сямейнікі. І не абы як, а па старшынстве, спачатку дарослыя, а потым дзеці. Маліліся, успаміналі добрым словам дзядоў-прадзедаў, частаваліся.

Унучка: Дзядуля Сямён, а можна я стану на стол, каб выцерці пыл з акна?

Дзядуля: Не, унучачка. Стол у хаце лічыўся амаль што свяшчэнным, бо думалі, што праз стол у чырвоным куце наладжваецца сувязь з Богам, з небам. Святасць стала вызначалася яшчэ і тым, што на яго клалі самае дарагое – хлеб, свянцоныя свечкі, святую ваду. На стол ніколі не клалі шапку, грэбень, ключы ці сумку, не трымалі нож. На стол нельга было пускаць кошку ці поўзаць маленькае дзіця. А сядзець ці стаяць на стале лічылася вялікім грахом, бо стол быў свяшчэнны.

Унучка: Бабуля Галя, а што гэта ты робіш?

Бабуля: Даўным-даўно ўсе жанчыны ў хаце былі папрадухамі: маці вучыла прасці дачку, бабуля – унучку. Аднавяскоўцы збіраліся на вячоркі, дзе праліся не толькі ніткі, але і песні, і прыпеўкі. Моладзь весялілася, спявала, скакала.

Глянь, унучачка, госці ідуць!

Паша Новік: Добры дзень, даражэнькія гаспадары! Весялосці вам і радасці, бабка Галя і дзед Сямён!

Аня Часнок: Мір вашаму дому, быць пірагу ядому!

Паша: Даўно да вас збіраліся, ледзь-ледзь выбраліся.

Арына Маргунова: Палотны пабялілі, уборы пашылі, квасу наварылі – усё парабілі і ў дарогу.

Аня: А ці знойдзеце вы для нас, паважаныя гаспадары, месцейка ў сваёй хаце? Ды добрае слоўца?

Бабуля: Добры дзень, госцікі! Калі ласка, у хату да нас просім. Госць у хату – сонца ў хату.

Дзядуля: Добры вечар усім вам! Бачыць вас у нашай хаце мы заўсёды рады. Чакалі вас з унучачкай, ледзь дачакаліся!

Бабуля: А што ж у вас хлопцаў не густа?

Крысціна Кулік: А навошта нам хлопцы? Хопіць аднаго кавалера – дзеда Сямёна. *(спявае прыпеўку)*

А наш дзед – маладзец, хоць і лысаваты,

Учоба бабку Марылю праводзіў дахаты.

Дзядуля: Ах, весялухі, праходзьце хутчэй, масціцеся, дзе каму зручней.

Бабуля: Вось і добра, што ўсе сабраліся разам. Нездарма кажуць: “Адпачынку – хвілінку, а справе – час”. Ёсць у мяне, мае харошыя, справа неадкладная. Трэба вось гэтыя ніткі зматаць у клубкі. Бярыцеся за справу! А каб весялей працавалася, давайце заспяваем песню!

*Змотваюць ніткі*

*Песня “Сёння щ нашай хаце свята”*

Валя Кулік: А я сёння, ідучы да вас, загадкі прыпасла. Ці згодны вы, бавячы час за работаю, іх адгадаць?

Аня: А калі вы не зможаце, то нашы госці дапамогуць. Усе загадкі будуць звязаны з хатай.

Валя:

* У кутку барада на кійку (Мятла)
* Дзве сястры адна на адну глядзяць, а разам не сыйдуцца (Столь і падлога)
* Сярод хаты стаіць дзед гарбаты (Печ)
* Расцілі, збіралі, тапталі, ткалі

І на стол заслалі. (Абрус)

* Пер'я наелася, у кашулю адзелася

І стаіць у ахвоту начная істота,

Ляжыць - дзе і ты. Чатыры рукі і два жываты. (Падушка)

* Стары згорблены дзядок мае доўгі паясок,

Пхне перад сабой лясок і кладзе снапок. (Серп)

Аня: А я прапаноўваю вам загадкі-жарты

* Несла гаспадыня ў кошыку 10 яек, а дно ўпала. Колькі яек засталося? (Ніводнага, усе разбіліся)
* Што спачатку гаспадыня робіць з гаршком, калі пачынае варыць абед? (Глядзіць у яго)

Крысціна: А я хачу прапаноўваць вам хуткавымаўлянкі

* Гаварыў, гаварыў, не дагаварыў, дагаворваў, дагаворваў ды загаварыўся.
* Бульба з булкай біліся, біліся, бульба булцы як дала, булка сплюшчылася.

Бабуля: Ой, якія вы тут усе кемлівыя, разумныя, працавітыя!

Арына: Мы – такія. Ой, павесяліцца хочацца.

Дзядуля: А можа вы, дзяўчаты, і прыпеўкі ведаеце? Паспявайце, калі ласка!

1.Крысціна:

Мяне мама нарадзіла,

Белым шоўкам спавіла.

Ручак, ножак не сціскала,

Каб танцоркаю была.

2. Аня:

Ці я ў мамкі не дачка,

Ці я не дачушка?

Хоць малая я расточкам,

Але ж весялушка.

3. Арына:

А ў нашае Алёны

Завушніцы ды зялёны.

Па чатары ды па пяць

За вушамі бразгацяць.

4.Бабуля:

Я надзену чаравікі,

Пайду на гулянне.

Эй, гармонік, заіграй

Пра маё каханне.

5. Ксенія:

На стале стаіць талерка,

А ў талерцы – ножыкі.

Нашы хлопцы задаюцца,

Як у полі вожыкі.

6. Вера:

Вечарынка ў нашай хаце,

Стаяць хлопцы ля сцяны.

* Чаму хлопцы не танцуюць?
* У іх парваныя штаны.

7. Вераніка:

Мы прыпеўкі вам спявалі,

Каб смяяліся ўвесь час.

Калі мы вам да спадобы,

Запрашаем усіх да нас.

8. Валя:

Будзем рады мы сябрам,

Пачастуем ласкай.

Няхай сонца свеціць вам,

Як у добрай казцы.

Дзядуля:

Ой, дзяўчаткі вы мае, сыраежачкі.

Пасаліў бы я вас – няма дзежачкі.

Бабуля: Якія вы малайцы! А ці ўмееце вы скакаць полечку? Тады паскачыце і мы з дзедам маладосць успомнім.

*Танец “Полька”*

Аня: Ой, ужо і пеўні заспявалі на плоце, пара па хатах.

Крысціна: І праўда, засядзеліся мы не на жарт.

Паша: Гаспадынька, дзякуем за ўсё: і за вяселле, і за пачастункі.

Арына: Жадаем мы, каб усё ў вас было добра!

Бабуля: Шкада развітвацца. Дык мо паспяваем напаследак?

*Спяваюць песню “Чаму ж мне не пець”*

Дзядуля: Цудоўнае атрымалася сёння ў нашай хаце свята. А ці спадабалася вам у нас? Дык прыходзьце да нас часцей.

Бабуля:

Не абыходзьце нашага парога,

Калі будзе ісці побач ваша дарога.

Частавалі, чым мелі, весяліліся, як умелі.

1-шы вядучы: Вераніка

Мы дзякуем усім, хто завітаў у нашу хату, каб зазірнуць у мінулае нашай старонкі.

2-гі вядучы: Ксенія

Часцей азірайцеся, сябры, назад, у мінулае, каб не пагасла свечка на покуці, каб лягчэй было ісці наперад, у будучыню.

3-ці вядучы: Вера

Няхай шчасце будзе не выпадковым, а частым госцем ў вашай хаце. Давайце жыць у міры і згодзе пад шчаслівым дахам нашай Беларусі.

*Танец “Карапет”*

Унучка:

Зараз 21 век пануе,

Тэхніка паўсюль працуе,

Але мы самі пячом каравай,

Каб госці лепш палюбілі наш край.

Дзядуля:

У нашай хаце існуе цудоўны звычай – вітаць гасцей хлебам-соллю, які падаюць на ручніку. Ручнік – сімвал чысціні, цяпла беларускай зямлі і роднай хаты.

Бабуля:

Шчодрым дамашнім богам

Ляжыць на стале маім бохан –

Па зярнятку з вякоў назапашаны,

У дзяжы ліхалеццяў заквашаны.

Унучка:

Лусту хлеба кладу на настольніцу

Запрашаю усіх: ешце, колькі хочацца.

Бабуля:

Калі выпадзе з рук – абдзьмухніцеся,

Не кідайціся ім, не тапчыце,

Кожную крошку яго беражыце.

Дзядуля:

Каб ён вечна вам пах родным полем,

Баравінай, зялёнай лагчынай

І рукамі матулі… Айчынай!

*Дзеляць каравай і частуюць ім гасцей*

*Дзеці спяваюць песню “Бывайце здаровы, жывіце багата”*